
     ПРОТОКОЛ №18
    от 26.01.2021 година

Р Е Ш Е Н И Е  №298
ОТНОСНО: Приемане Отчета за дейността на Общински съвет по наркотичните вещества и Превантивно-информационен център към ОСНВ - Враца за 2020 г.     
     ОБЩИНСКИ СЪВЕТ
На основание чл. 21, ал. 2 от ЗМСМА във връзка с чл. 4 от Правилника за дейността на ОСНВ – Враца и при мотиви, подробно изложени в Предложението

РЕШИ:
Приема отчета за дейността на Общински съвет по наркотичните вещества и Превантивно-информационен център към ОСНВ – Враца за 2020 г.

РЕЗУЛТАТИ ОТ ПРОВЕДЕНО ГЛАСУВАНЕ:

ЗА – 35: Анг.Иванов, Б.Ничев, В.Василев, В.Петров, Вл.Христов, Вл.Лакова, Г.Генов, Гр.Темнишки, Д.Димитрова, Д.Давидкова, Д.Пеев, Д.Динков, Ек.Илиева, Иво Ралчовски, Ир.Иванова, Кр.Ангелов, Л.Генов, М.Цветков, М.Драганов, М.Ангелов, М.Младенов, М.Янков, Н.Василев, Н.Велчовска, Н.Николов, Р.Петков, С.Александрова, Св.Арнаудов, Ст.Стаменов, Т.Георгиева, Т.Милева, Х.Георгиева, Хр.Младенова, Цв.Дамяновска и Цв.Николаева.
ПРОТИВ – 0
ВЪЗДЪРЖАЛИ СЕ – 0
ПРОЕКТЪТ ЗА РЕШЕНИЕ СЕ ПРИЕМА

д-р владимир христов
Председател на Общински съвет – Враца
Вярно с оригинала

Нина Спасова
Гл.експерт за работа с общинските съветници
ГОДИШЕН ОТЧЕТ ЗА ДЕЙНОСТТА 

 НА ОСНВ – ВРАЦА за 2020 година

I. Кратко описание на дейността на ОСНВ – Враца
Общинският съвет по наркотични вещества / ОСНВ / към Община Враца е създаден по Закона за контрол върху наркотичните вещества и прекурсорите. Той реализира националната политика в областта на превенцията, лечението и рехабилитацията на наркоманиите на местно ниво. Също така разработва, осигурява и координира изпълнението на общинските програми за борба срещу злоупотребата с наркотични вещества. 

Превантивно-информационният център /ПИЦ/ към Община Враца    осъществява превантивни и информационно-консултативни дейности, събира, съхранява и анализира информация, която е необходима за разработването и изпълнението на общинските програми за борба срещу злоупотребата с наркотици. 


При осъществяване на своите функции ОСНВ и ПИЦ си сътрудничат и обменят информация с други институции и организации, работещи по проблемите свързани с наркотиците на местно ниво.


Дейностите на Общинския съвет по наркотични вещества и Превантивно-информационния център са насочени към повишаване на информираността на обществото за вредата и социално-психологическите последици, свързани с употребата и злоупотребата с психоактивни вещества. Основните насоки, в които се работи са: превантивно-информационна, обучителна и консултативна:

♦ Осъществяване на ефективна превенция срещу употребата и  злоупотребата с наркотични вещества чрез лекции, семинари, дискусии, тренинги и обучения сред различни  целеви групи в училищата в Община и Област  Враца:


   ♦ Повишаване ангажираността на гражданското общество към проблема с  наркоманиите;  

 
 ♦ Осъществяване на консултативна дейност с деца и младежи, и техните родители;

♦   Провеждане на съвместни мероприятия и кампании с институции и организации, работещи по проблема;

♦ Разработване, издаване и разпространение на превантивни, информационни и здравно-образователни материали, свързани с дейността;

♦  Провеждане на проучвания за нагласите на учениците и общността относно употребата на психоактивни вещества; 


♦  Запознаване с политиката и законодателството по отношение на психоактивните вещества в България и другите европейски страни.

II. Анализ на ситуацията на местно ниво

По данни на РУ на МВР Враца за периода 01.01.2020 г.  до  31.12.2020 г. на територията на община Враца са установени 62 бр. случаи свързани  с наркотични вещества / НВ/, от които са разкрити  11бр. Тук трябва да се отчете факта, че голяма част от образуваните ДП към момента са на производство, като също така се очакват резултатите на назначените експертизи на наркотичните вещества по досъдебните производства. Това показва, че в сравнение с миналата година когато броя на престъпленията свързани с наркотични вещества са били 39 бр. , през тази година тя е значително по-голяма.
Иззетите количества наркотични вещества на територията на Община  Враца са както следва:


-  Канабис - зелена  листна маса – 20 000  гр. от  250 бр. стръка

-  Растения от рода на конопа – 250 бр. растения 

-  Марихуана - /суха листна маса /3397.00 гр.

-  Кокаин – 0,013 гр.

-  Амфетамин – 268,00 гр. 

-  Хероин– 265,00 гр.

-  Екстази – 78 бр.

-  Метаамфетамин-  290,00 гр.

-  Билка /чай за пушене/- 1120.00 гр.

Наблюдава се тенденция в разпространението и употребата  на така наречената „билка“ за пушене. Същата представлява „чай“ смесен със силно отровни вещества, за състава на това вещество е обикновен чай третиран по химичен път с ацетон в полеви условия. Въздействието от пушенето на този „Билка“ е силно опияняващо, с  халюциногениращ ефект. При установяване и извършване на полеви наркотестове, билката не реагира на наркотично вещество. В специализирани лаборатории на БНТЛ се извършван комплексна физико-химична справка, от която се установява, че няма наличие на канабоиноиди-тетрахидроканабинол,  канабинол и канабидиол- характерни за конопените растения в установените вещества. Като при допълнителни комплексни изследвания се установява, наличието на силно отровни вещества, подсъдни на чл.354 ал.1 от НК.

През изминалата година са планирани и проведени следните мероприятия от страна на органите на МВР по противодействие на престъпления свързани с наркотични вещества / НВ/ на територията на община Враца.

1. Организирани са срещи  с директорите на учебните заведения и са съгласувани съвместни действия по наблюдение на лица със съмнително поведение, обсъдени са начини на действие при получаване на сигнали за извършени престъпления с наркотични вещества / НВ/ на територията на детски и учебни заведения или в близост до тях, като е установен постоянен контакт с представители на учебните заведения, с цел своевременно и системно уведомяване на органите на МВР при констатиране на случаи на престъпления с НВ /разпространение и употреба /  на територията или около учебните заведения и детски градини.

2. Ежеседмично се планират и провеждат специализирани полицейски операции с акцент нощни клубове и заведения, с цел превенция на престъпления, свързани с разпространение и употреба на НВ. В хода на СПО се проверяват и профилактират места, посещавани от лица на криминалния контингент на гр. Враца по линия „Наркотици“. При наличие на данни и информация се плануват и провеждат СПО-та за проверка на получената конкретна информация. 

3. Предприети са действия  по привеждане в известност на всички лица, разпространяващи НВ на улично ниво, както и употребяващи. С профилактираните лица се провеждат и множество беседи насочени  с употребата и разпространението на НВ.

4. Съгласно предварително изготвен и утвърден график с директорите на учебните заведения служителите – инспектори на Детска педагогическа стая от МВР, изнасят лекции на теми, свързани с вредите от употреба на НВ.
5. На 04.12.2020 г. във връзка със заповед № 369з-859/20г. с определена  комисия с  представители на РУ-Враца, ПИЦ-Враца и  РДПБЗН е  извършено унищожаване на незаконно засети растения- суха листна маса /канабис/ с общо тегло от 2768,641.
· По данни на Главна Дирекция „Национална полиция”   / ГДНП / - МВР Враца през изминалата година на територията на град Враца са установени 29 бр. водачи на МПС, управляващи под въздействието на наркотични вещества и техните аналози.

· По данни на Врачански Районен съд, за 2020 г. са образувани седем наказателни дела от общ характер по обвинение по чл.354а от НК, свързани с наркотични вещества на територията на община Враца и същия брой са приключени.

· По данни на Врачански затвор за 2020 г. при направени полеви тестове за наркотични вещества в медицинския център на Затвора са отчетени осем положителни проби на лица лишени от свобода.

· В „Център за психично здраве – Враца” ЕООД през 2020г. са постъпили 12 пациента за лечение, а в „Метадон поддържаща  програма”  са общо  77 бр. наркозависими пациенти.
III. Идентифицирани основни проблеми и нужди

Продължаващата тенденция към увеличаване разпространението и употребата на наркотични вещества в тяхната разновидност , и снижаване на възрастовата граница на употребяващите ги. В днешно време децата са доста любопитни и любознателни и това е една от причините, която ги кара да посягат към дрогата. Според специалистите около 10% от младежите са опитвали наркотик поне веднъж. Засилва се интереса към новите психоактивни вещества („дизайнерски дроги“). Установена е  употреба на т. нар. „чай/билка“ или „весел чай“ сред подрастващите тийнейджъри, представляващ марихуана смесена с химически вещества. През 2019г. имаше и смъртни случаи в следствие на употребата на такъв чай. Има промяна на пазара за наркотици. Поръчките се правят  по интернет чрез фалшиви профили в популярните сред тях мобилни приложения и ги разпространяват между техните съученици. Това затруднява въздействието на службите за борба с наркотиците и се явява като сериозен проблем.


В град Враца функционират два центъра за лечение на наркозависими по метадонова програма: Медицински център „Здраве” и Център за психично здраве.

 
В последно време се наблюдава засилен интерес от страна на училищата на областно ниво за провеждане на часове по превенция от наркотични вещества, енергийни напитки и наргиле, и най-вече от малките населени места, където обществото е по-малко информирано за проблемите свързани с разпространението и употребата на наркотични вещества.  Осъзнат е проблема от отделните социални групи – младежи, родители, учители и общественост. 

Тази година влезе в сила Новата Национална стратегия 2020-2024 г. за борба с наркотиците, която е приета на 10 април 2019 г.  на второ редовно заседание на Националния съвет по наркотични вещества Тя систематизира визията, принципите, стратегическите цели, дейностите, чиято реализация ще доведе до определяне политиката на държавата в областта с борбата с наркотиците. Планирана е като хоризонтална инициатива на 14 Министерства и агенции, с водеща роля на Министерство на здравеопазването.   Основна цел на Стратегията е да определи, насочи и координира усилията на публичните институции и българското общество към постигането на определените в нея цели. Предлагането, разпространението, търсенето и употребата на наркотични вещества са идентифицирани основни проблеми, на които публичните институции и гражданското общество могат да въздействат по ефективен и ефикасен начин. Те определят приоритетните сфери на въздействие, които си поставя за цел да реализира настоящата стратегия. Една от тях е именно  превенцията на учениците, като в  Новата Национална стратегия са включени две Национални програми за превенция на употребата на  наркотични вещества за ученици от 5 - 7 клас  и 8- 11 клас, които ще бъдат изпълнявани от Превантивно – информационните центрове в страната.
1. Национална превантивна програма за превенция на употребата на психоактивни вещества в училищна среда за ученици 5-7 клас:
Кодово име „Живот“
Дългосрочна цел: предотвратяване на употребата на ПАВ.

Краткосрочнa цел: засилване на защитните и намаляване на рисковите фактори, свързани с употребата на ПАВ

Целеви групи

1.  Крайна целева група: ученици от 5 до 7 клас.

2.  Междинна целева група: родители, учители и медицински сестри.

Основни задачи:

1. Изграждане на социални и лични умения.

2. Промяна на нагласите по отношение на  собственото здраве и утвърждаване на здравословен начин на живот.

3. Повишаване на информираността относно причините, видовете и последиците от рисково поведение.

Национална програма за универсална превенция на употребата на психоактивни вещества в гимназиален курс 8-11 клас:
„От връстници за връстници“

Дългосрочна цел: 

· предотвратяване употребата на ПАВ и утвърждаване на здравословен начин на живот.
Краткосрочни цели:

· постигане на промяна на нагласите по отношение на собственото здраве и утвърждаване на здравословен начин на живот;

· подпомагане процеса на израстване, формиране на идентичност и намиране на смисъл;

· подкрепа на подрастващите в процеса на взимане на решения и отстояване на натиска на групата;

· трениране на социални умения и умения за насочване на експериментиращи и/или употребяващи връстници;

· насочване към алтернативи на употребата.

Целеви групи:

1.   Крайна целева група - ученици VІІІ – ХІ клас. 

2.  Междинна целева група - училищни специалисти ( учители, класни ръководители, психолози, педагогически съветници ), работещи с целевата група и родители, и близки на целевата група.
Основни задачи:

1. Създаване на доброволческа мрежа или подкрепа и мотивиране за участие в превантивни дейности на съществуваща такава; 
2. Предотвратяване употребата на ПАВ чрез промоция на здраве по метода „Връстници обучават връстници”;

3. Промяна на фокуса и насочване към алтернативи на употребата на психоактивни вещества и рисковото поведение като цяло;

4. Работа с родителите по въпроси, свързани с превенцията на употребата и злоупотребата с наркотични вещества сред подрастващите;

5. Работа с учители по въпроси, свързани с превенция на употребата на психоактивни вещества и рисково поведение.

През изминалите години и в предходните три стратегии голяма част от разписаните и заложени в тях задачи са изпълнени. Въведени са европейски стандарти, които се прилагат като единна система за качество на превантивните програми. Използват се скринингови въпросници, ранни и кратки интервенции, мотивационно интервюиране; има действащи програми за работа с деца и младежи неупотребяващи, експериментиращи или злоупотребяващи с наркотични вещества; функционират 27-те общински съвета и превантивно-информационни центрове към тях; регулярно са провеждани кампании на национално  и местно ниво; оптимизирана е нормативната уредба в областта на лечението и психо-социалната рехабилитация на лица зависими от наркотични вещества. Укрепен е административния капацитет на звената ангажирани с контрол на дейностите с наркотични вещества и техните препарати.  

IV. Състав на Общински съвет по наркотични вещества - Враца

Председател на ОСНВ – Наталия Кръстева 

Зам. Председател на ОСНВ – Стела Димитрова 

Секретар на ОСНВ – Стела Борисова

Специалисти в Превантивно – информационен център към ОСНВ – Враца.

ПИЦ - Ивалина Ангелова / педагог /

ПИЦ - Ана Дойчинова / педагог /

ПИЦ - Диана Младенова / младши експерт превенция на наркомании /

ПИЦ - Мадлен Иванова  / социален работник /

ПИЦ - Катя Витанова / психолог/

Членове представители от следните институции: 

1. „ЦПЗ – Враца” ЕООД 

2. Областна Администрация – Враца

3. ОД на МВР – Враца 

4. РУ – Враца

5. Врачански затвор

6. Митническо бюро – Враца

7. Окръжен следствен отдел на Окръжна прокуратура – Враца

8. Врачански Районен съд 

9. РУО – Враца

10. Общински съвет – Враца

11. РЗИ – Враца

12. Инспектор ДПС - Враца

13. Секретар на МКБППМН – Община Враца 

14. Дирекция „Социално подпомагане” – Враца 

15. Община Враца

16. БЧК – Враца

17. Младежки дом 

Брой заседания, проведени през 2020 година.

През 2020 година Общински съвет по наркотични вещества - гр. Враца бяха проведени две редовни заседания. Поради създалата се извънредна епидемиологична обстановка в страната  и спазване на всички мерки  се наложи те да бъдат  неприсъствени.

При реализирането на дейностите и кампаниите, заложени в Годишния план за действие ОСНВ, и ПИЦ работят съвместно с ръководствата на учебните заведения, с педагогическите съветници и медицинските специалисти в училищата, с експерти от РЗИ, БЧК,  РУО, ОД на МВР, Здравен медиатор към Община – Враца, инспектор ДПС, Младежки център  и др. Местните медии  винаги се отзовават на поканите за отразяване на събитие или кампания,  организирани от ОСНВ – Враца. 

 
Мероприятия и събития, които са проведени със съдействието и  финансовата подкрепа на ОСНВ – Враца : 

1. Велопоход  под наслов „Животът е безценен - не го заменяй за дрога” с ученици от 4-ти до 11-ти клас, съвместно с КК „Враца Велообщество”, Младежки Център – Враца, БМЧК и МВР – Враца,  по повод Отбелязване на международния ден за борба с наркоманиите и нелегалния  трафик на наркотици.

V. Отчет за дейността на Превантивно-информационен център

през 2020 година.
Превантивно-информационен център осъществява превантивни и информационно-консултативни дейности, събира, съхранява и анализира информация, която е необходима за разработването и изпълнението на  програмите и кампаниите за борба срещу злоупотребата на наркотици.
Всяка една от програмите и методиките, който се прилагат в обученията по превенция са съобразени с възрастовата граница на учениците.

Кампания „Животът е безценен – не го заменяй за дрога!” Кампанията стартира в началото на учебната 2019-2020 година, като обученията са предназначени за ученици от 5 до 7 клас. През 2020 г. са обучени  528 ученика от училищата на територията на общината. 

По покана на звено „Център за младежки дейности” беше проведено обучение на ученици от ПГСА, поради зачестили случаи на разпространение и употреба на психоактивни вещества. След обявяването на извънредно положение обученията се провеждаха онлайн от класните ръководители в часа на класа, като всички материали бяха предоставени от ПИЦ.

Отбелязване на 14 февруари – Превантивно-информационен център взе участие в събитие /раздаване на валентинки и превантивни материали/, инициирано от РЗИ. 
 
По повод 1 март бяха раздадени мартеници в Поправителен дом за непълнолетни младежи, с които се работи превантивно целогодишно.

След въвеждането на извънредно положение ПИЦ изготви информационен бюлетин за реализирани дейности. Той бе разпространен онлайн.

Всяка година на 31 май Световната здравна организация отбелязва Световния ден за борба с тютюнопушенето. Ежегодните кампании дават възможност да се повиши осведомеността относно вредните и смъртоносни последици от тютюнопушенето и вдишването на тютюнев дим, както и за спиране на тютюнопушенето под всякаква форма. По този повод бе изготвен информационен бюлетин, който бе представен онлайн на страницата на ПИЦ.

Международен ден за борба с наркоманиите и нелегалния трафик на наркотици. На 26-ти юни от ОСНВ и ПИЦ – Враца бяха организирани и проведени велопоход и много забавления за ученици от 12 до 17 години. Над 50 участника се включиха в колоездачния поход под надслов „Животът е безценен – не го заменяй за дрога!” Шествието премина през главни пътни артерии в града, като след това участниците се отправиха към прохода Вратцата. Велопоходът завърши в парка зад Площад „Христо Ботев”, където се проведе лекция по безопасност на движението от служител на МВР – Враца. Събитието продължи с кратка беседа, подготвена от доброволците от БМЧК за оказване на първа помощ, а младежите от Младежки център бяха подготвили викторина. На всички участници във велопохода бяха раздадени тениски, шапки и награди. Съорганизатори на мероприятието бяха КК „Враца Велообщество”, Младежки Център – Враца, БМЧК и МВР – Враца.
През месец юни 2020 година се изготви годишен градски доклад за 2019 година, попълване на въпросник, относно реализирани превантивни дейности на ПИЦ – Враца. Попълване на въпросник за проведени проучвания, относно употребата на наркотици и други психоактивни вещества сред населението като цяло и в отделна група от населението за 2019 година. Проучване на цените на наркотиците на улично ниво през 2020 година.

На 11.08.2020 г. по покана на ръководството на ЦНСТДБУ – с. Борован, служители от ПИЦ се включиха в работна среща във връзка със случай на употреба на билка. На срещата присъстваха представители на: дома, зам. Кмет, отдел „Закрила на детето”, полицията. Беше обсъдено какви мерки да се вземат за предотвратяване на подобни действия. В същия ден се проведе и обучение по превенция от зависимости на всички настанени в ЦНСТДБУ ученици на възраст от 11 до 17 години. 

Международен ден на младежта. На 12 август се отбелязва Международния ден на младежта. ПИЦ се включи като партньор на  събитието, организирано от Младежки център – Враца. Съвместно беше проведена кратка викторина с въпроси, свързани с темите по превенция от зависимости и екология, като на първите отговорили правилно, бяха раздадени награди.

На 5 октомври се проведе обучение на доброволци от БМЧК – гр. Враца. Обяснено им бе какви са видовете наркотични вещества – начин на употреба, въздействия, последици. Представени бяха кампаниите с цел превенция. Раздадени бяха превантивни материали. Присъстваха 11 доброволци.

През месец октомври се проведе обучение по превенция в Преходно жилище – гр. Бяла Слатина. На присъстващите младежи бяха представени основните понятия: доза, толеранс, абстиненция, зависимост, наркомания; презентация за видове психоактивни вещества – вреди и последствия от употребата; представяне на филма „Началото е край”.

XIV Национална конференция. 

От 30.09 - 02.10.2020 г. в гр. Разград се проведе 14-та Национална конференция, на която присъстваха Председател и Секретар на ОСНВ – Враца, и експертите от ПИЦ. Бяха обсъдени доста въпроси, като се наблегна на стартирането на Националните превантивни програми. Проведено бе и обучение на експерти.

Информационно – дискусионни срещи. На 17 и 24 ноември се проведоха първите срещи и обучения на педагогически съветници, психолози и учители от училищата в област Враца, които ще вземат участие в реализирането на Националните превантивни програми за превенция употребата на наркотични вещества в училищна среда 5-7 и 8-11 клас. Бяха представени двете програми, както и целите и задачите за осъществяването им. Поради ситуацията в страната обученията бяха проведени онлайн.

Унищожаване на незаконно засети растения. На 21 октомври и 4 декември в гр. Враца, на основание чл. 95, ал. 1 от ЗКНВП и чл. 66, ал. 1 от Наредбата за условията и реда за съхранение и унищожаване на наркотичните вещества, растения и прекурсори се унищожиха незаконно засети растения /суха маса/. Унищожаването се извърши от представители на МВР – Враца; ПИЦ – Враца и РДПБЗН.

Индивидуални консултации. През 2020 година са проведени 11 индивидуални консултации с употребили и зависими непълнолетни на възраст от 13 до 18 години и техни близки и роднини. 

Работни срещи. През 2020 година бяха проведени пет работни срещи с представители на други институции, относно планиране на предстоящи обучения и мероприятия.

 VI. Отчет на работата на социолога на ПИЦ – Враца


Резултат от  проведените сред учениците на територията на община Враца проучвания под формата на тестове.

Анализ на тестове от СУ „Христо Ботев”- 5клас

Тестове, свързани с таз годишната кампания „Животът е безценен- не го заменяй за дрога!” попълниха  ученици на възраст 10-12 години .Учениците са запознати със значението на ключовите понятия, които са им разяснени преди попълването на тестовете.  
· 96 % от учениците знаят какво е „наркотик” 
· 85 % от тях отговарят правилно на въпроса „Какво е доза”
· 62 % от учениците знаят какво е „абстиненция”
·  70 % знаят, какво означава толеранс, марихуана и амфетамин
· На въпроса: Какво е „Екстази”?, 52 % от учениците посочват правилният отговор
· 72 % от тях са запознати и с понятието „весел чай”
· 54 % знаят дали се съдържа наркотични вещества в енергийните напитки и знаят, че употребата им може да доведе до фатален край
· 72 % от учениците знаят за какво се използва наргилето
· 66 % знаят какво означава и понятието „зависимост”
· 50 % от попълнилите тестове са момичета и 50% момчета
Анализ на тестове от СУ „Христо Ботев”- 6 клас
Тестове попълниха  ученици на възраст 11-13 години. Учениците са запознати със значението на ключовите понятия, които са им разяснени преди попълването на тестовете.  
· 99 % от учениците знаят какво е „наркотик” 
· 85 % от тях отговарят правилно на въпроса „Какво е доза”
· 67 % от учениците знаят какво е „абстиненция”
· 68 % знаят, какво означава толеранс, марихуана и амфетамин
· На въпроса: Какво е „Екстази”?, 54 % от учениците посочват правилният отговор
· 72 % от тях са запознати и с понятието „весел чай”
· 44 % знаят, че  в  енергийните напитки  има вещества възбуждащи централната нервна система  и че употребата им може да доведе до фатален край
· 75 % от учениците знаят за какво се използва наргилето
· 65 % знаят какво означава и понятието „зависимост”
· 53 % от попълнилите тестове са момичета и 47% момчета 

Анализ на тестове от СУ „Христо Ботев”- 7 клас
Тестовете са  попълнени от   ученици на възраст 12-14 години 
· 100 % от учениците знаят какво е „наркотик” 
· 96 % от тях отговарят правилно на въпроса „Какво е доза”
· 92 % от учениците знаят какво е „абстиненция”
· 85 % знаят, какво означава толеранс, марихуана и амфетамин
· На въпроса: Какво е „Екстази”?, 80 % от учениците посочват правилният отговор
· 96 % от тях са запознати и с понятието „весел чай”
· 81 % знаят дали се съдържа наркотични вещества в енергийните напитки и знаят, че употребата им може да доведе до фатален край
· 82 % от учениците знаят за какво се използва наргилето
· 90 % знаят какво означава и понятието „зависимост”
· 38 % от попълнилите тестове са момичета и 62 % момчета
Сравнителен анализ за иззетите количества наркотични вещества на територията на Община Враца.
	Наркотични вещества
	2019 г.
	2020г.

	марихуана
	1145,398 гр.
	3397,00 гр.

	кокаин
	0,760 гр.
	0,013 гр.

	амфетамин
	200,372 гр.
	268,00 гр.

	канабис
	7 ,904 гр.
	20 000 гр.

	растение
	50 бр.
	250 бр.

	хашиш
	15,649 гр.
	-

	екстази
	18 бр.
	78 бр.

	метамфетамин
	-
	290,00 гр.


     През последната година иззетите количества на марихуана са нараснали с приблизително 120%, докато при кокаинът се наблюдава намаляване на иззетите количества. Количеството иззети амфетамини са нараснали приблизително с 20%.  През 2020 г. има открити и иззет метамфетамин, като за предходната година няма такива данни.

VII. Заключение.
 През 2020 г. дейността на ОСНВ и Превантивно-информационен център към него беше съобразена с извънредното епидемиологично положение в страната и при спазване на мерките свързани с COVID – 19 и въпреки създалите се трудности повечето от събитията, мероприятията, и обученията от Плана за действие за 2020 г. бяха осъществени. Стартирани са и дейности по новите програми от Националната стратегия за борба с наркотиците 2020-2024 г., които ще са основна дейност през настоящата година.

